กฎกระทรวง ฉบับที่ 9 (พ.ศ. 2543) ออกตามความในพระราชบัญญัติภาษีป้าย พ.ศ. 2510
กฎกระทรวง
ฉบับที่ ๙
(พ.ศ. ๒๕๔๓)
ออกตามความในพระราชบัญญัติภาษีป้าย
พ.ศ. ๒๕๑๐[๑]
 

อาศัยอำนาจตามความในมาตรา ๕ แห่งพระราชบัญญัติภาษีป้าย พ.ศ.
๒๕๑๐ ซึ่งแก้ไขเพิ่มเติมโดยพระราชบัญญัติภาษีป้าย (ฉบับที่ ๒) พ.ศ. ๒๕๓๔ และมาตรา
๘ (๑๓) แห่งพระราชบัญญัติภาษีป้าย พ.ศ. ๒๕๑๐ รัฐมนตรีว่าการกระทรวงมหาดไทยออกกฎกระทรวงไว้
ดังต่อไปนี้

ให้เจ้าของป้ายไม่ต้องเสียภาษีป้ายสำหรับป้ายโฆษณาประชาสัมพันธ์โครงการ
เชื่อมั่นเมืองไทย - บีโอไอแฟร์ ๒๐๐๐
ที่สำนักงานคณะกรรมการส่งเสริมการลงทุนกำหนด โดยเจ้าของป้ายจะโฆษณาแสดงชื่อ ยี่ห้อ
หรือเครื่องหมายประกอบการค้าหรือประกอบกิจการอื่นด้วยก็ได้
แต่ต้องไม่เกินหนึ่งในสิบของพื้นที่ป้าย และต้องแสดงไว้ ณ ส่วนล่างของป้ายเท่านั้น
ทั้งนี้ สำหรับป้ายที่ติดตั้งหรือแสดงไว้ตั้งแต่วันที่ ๑๕
พฤศจิกายน พ.ศ. ๒๕๔๒ ถึง วันที่ ๒๙ กุมภาพันธ์ พ.ศ. ๒๕๔๓


ให้ไว้ ณ วันที่ ๑๖ มีนาคม พ.ศ. ๒๕๔๓
ชำนิ ศักดิเศรษฐ์
รัฐมนตรีช่วยว่าการฯ รักษาราชการแทน
รัฐมนตรีว่าการกระทรวงมหาดไทย
หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากในปัจจุบันประเทศไทยประสบปัญหาวิกฤติทางเศรษฐกิจ
ทำให้ประชาชนขาดความมั่นใจในเศรษฐกิจของประเทศและไม่กล้าลงทุนหรือดำเนินกิจการต่าง
ๆ อันส่งผลให้เกิดความชะงักงันทางเศรษฐกิจ ดังนั้น รัฐบาลจึงได้จัดให้มีโครงการ เชื่อมั่นเมืองไทย - บีโอไอแฟร์ ๒๐๐๐
ขึ้นเพื่อเป็นการประชาสัมพันธ์และกระตุ้นให้นักลงทุนเกิดความเชื่อมั่นในเศรษฐกิจและตัดสินใจลงทุนในประเทศไทย
รวมทั้งสร้างความเชื่อมั่นให้เกิดขึ้นกับประชาชนภายในประเทศ
อันจะเป็นประโยชน์ต่อการแก้ไขปัญหาเศรษฐกิจของประเทศโดยรวม
เพื่อเป็นการสนับสนุนโครงการดังกล่าว สมควรยกเว้นภาษีป้ายสำหรับป้ายที่ติดตั้งหรือแสดงเพื่อประชาสัมพันธ์โครงการ
เชื่อมั่นเมืองไทย - บีโอไอแฟร์ ๒๐๐๐ จึงจำเป็นต้องออกกฎกระทรวงนี้
ศิริยา/เพิ่มเติม
๖ มกราคม ๒๕๔๙

พรรณพร/ปรับปรุง
๒๖ มิถุนายน
๒๕๖๒


[๑] ราชกิจจานุเบกษา
เล่ม ๑๑๗/ตอนที่ ๒๒ ก/หน้า ๑๕/๒๑ มีนาคม ๒๕๔๓